Bratislava 22. mája (TASR) - Slovenská koruna oslabila o ďalších 18 halierov, keď seansu zatvárala na 43,770/820 SKK/EUR. Počas obchodovania sa však kurz vyšplhal až na 43,900/930 SKK/EUR, čo je najvyššia úroveň od polovice januára minulého roku.
Domáca mena od rána pokračovala v znehodnocovaní a z úvodných 43,600/630 SKK/EUR kurz vzrástol až o 30 halierov na vyššie spomínanú hladinu. "Korune nepomohlo vyhlásenie SDĽ v utorok večer, že by mohla opustiť koalíciu," povedal díler Slovenskej sporiteľne Juraj Zabadal. Správa, že 30-halierové denné znehodnotenie považuje guvernér Národnej banky Slovenska (NBS) Marián Jusko za "príliš prudké" taktiež nedokázala zastaviť oslabovanie. "Nad úrovňou 43,9 SKK/EUR je však vidno záujem nakupovať koruny a figúra 44 SKK/EUR je akousi psychologickou hranicou," myslí si díler. Domáca mena by preto podľa neho nemala v najbližších dňoch túto bariéru prekonať.
"Skôr predpokladám mierne zhodnotenie koruny a jej pohyb v pásme 43,5 až 43,7 SKK/EUR. Trh je pomerne likvidný, nevznikla žiadna panika, banky sú však opatrnejšie," skonštatoval díler.
Česká koruna v strede týždňa tiež voči referenčnému euru oslabila o približne 30 halierov. Vzájomný kurz voči slovenskej mene napriek tomu vzrástol na novú najvyššiu hladinu 1,423/6 SKK/CZK.
Dolár na svetových trhoch oslabil voči euru až na 0,927 USD/EUR. V závere obchodovania na slovenskej devízovom trhu sa nachádzal kurz na 0,925 USD/EUR, čo pre korunu napriek oslabeniu na vlastnom kurze znamená voči americkej mene zisk 17,5 haliera na 47,320/360 SKK/USD.
* ham zll